b'\n_START_ARTICLE_\nVladimir Malan\xc4\x8dec\n_START_PARAGRAPH_\nVlado Malan\xc4\x8dec (Zagreb 1898. - Koprivnica, 1985. ), hrvatski politi\xc4\x8dar, novinar i izdava\xc4\x8d\n_START_SECTION_\n\xc5\xbdivotopis\n_START_PARAGRAPH_\nOsnovno je \xc5\xa1kolovanje (i ni\xc5\xbeu realnu gimnaziju) zavr\xc5\xa1io u Koprivnici, vi\xc5\xa1u realnu gimnaziju je polazio u Zagrebu gdje je zavr\xc5\xa1io studij prava. Nakon toga je radio u odvjetni\xc4\x8dkom uredu kod svog oca dr. Matije Malan\xc4\x8deca (1857.-1945.) koju je vodio, a uz to je \xc4\x8detiri godine bio pristav kod kotarskog (sreskog) na\xc4\x8delstva u Koprivnici. U privatnom \xc5\xbeivotu je posebno volio umjetnost, a bio je \xc4\x8dlan gotovo svih me\xc4\x91uratnih humanitarnih, karitativnih, pjeva\xc4\x8dkih, \xc5\xa1portskih i drugih koprivni\xc4\x8dkih dru\xc5\xa1tava. Bavio se novinarstvom i izdavala\xc5\xa1tvom (jedno vrijeme je bio nakladnik Podravskih novina). Godine 1927. je na listi HSS-a izabran u gradsko vije\xc4\x87e ali mu mandat nije verificiran zbog toga \xc5\xa1to je bio premlad. Nakon izbora godine 1928. izabran je za gradona\xc4\x8delnika Koprivnice, no nakon sukoba unutar stranke gubi poziciju gradona\xc4\x8delnika i napu\xc5\xa1ta HSS. Tada je na njegovo mjesto postavljen dr. Leo Janson. Nakon progla\xc5\xa1enja \xc5\xa1estosije\xc4\x8danjske diktature prelazi na stranu re\xc5\xbeima, te se dana 26. travnja 1929 vratio na gradona\xc4\x8delni\xc4\x8dko mjesto. Zajedno s Pavlom Dombajem iz Drnja je 1930. godine izabran za banskog vije\xc4\x87nika, a 1931. godine na re\xc5\xbeimskoj listi ulazi u Narodnu skup\xc5\xa1tinu u Beogradu (zamjenik mu je bio Pavao Dombaj), te napu\xc5\xa1ta mjesto gradona\xc4\x8delnika. Nakon toga se uklju\xc4\x8duje u novu re\xc5\xbeimsku politi\xc4\x8dku formaciju - Jugoslavensko radikalnu selja\xc4\x8dku demokraciju (JRSD) koja je te\xc5\xbeila okupljati politi\xc4\x8dke ljude iz tri biv\xc5\xa1e najve\xc4\x87e politi\xc4\x8dke stranke - Radikalne, Demokratske i HSS-a, te postaje njen \xc4\x8delnik za kotar Koprivnicu. Ta stranka je 1933. godine promijenila naziv u Jugoslavenska nacionalna stranka (JNS). Godine 1935. Malan\xc4\x8dec se kao kandidat JNS-a (Dombaj mu je ponovo bio zamjenik) kandidirao na izborima, ali je ostvario izuzetno lo\xc5\xa1 izborni rezultat - osvojio je samo 0,12% glasova u koprivni\xc4\x8dkom kotaru, \xc4\x8dime ga gra\xc4\x91ani ka\xc5\xbenjavaju zbog politi\xc4\x8dkog djelovanja na strani re\xc5\xbeima u vrijeme diktature. Nakon toga se (uz niz drugih razloga) razo\xc4\x8daran trajno povukao iz "visoke" politike, a jo\xc5\xa1 je neko vrijeme ostao \xc4\x8dlan koprivni\xc4\x8dkog gradskog zastupstva. Nakon uspostave NDH nalazio se u usta\xc5\xa1kom logoru Danica, a nakon toga je transportiran u logor Jadovno, odakle je premje\xc5\xa1ten u Zagreb. Nakon drugog svjetskog rata radio je kao odvjetnik u Koprivnici, a svoju ku\xc4\x87u s umjetni\xc4\x8dkom kolekcijom ostavio je op\xc4\x87ini Koprivnica odnosno Muzeju grada Koprivnice.'